**Informatīvais ziņojums “Par valsts piešķirtās dotācijas finansējuma apmēru viena izglītojamā ēdināšanai, kāds tiek novirzīts pārtikas produktu iegādei”**

Pamatojoties uz Ministru kabineta 2015.gada 11.augusta sēdes protokollēmuma (prot.Nr.38 39.§) “Noteikumu projekts “Grozījums Ministru kabineta 2010.gada 28.decembra noteikumos Nr.1206 “Kārtība, kādā aprēķina, piešķir un izlieto valsts budžetā paredzētos līdzekļus pašvaldībām pamatizglītības iestādes skolēnu ēdināšanai””” 7.punktu (turpmāk – protokollēmums), Izglītības un zinātnes ministrijai līdz 2015.gada 1.decembrim, sadarbībā ar Veselības ministriju, Finanšu ministriju, Labklājības ministriju, Vides aizsardzības un reģionālās attīstības ministriju un Latvijas Pašvaldību savienību, uzdots izstrādāt iespējamos risinājumus valsts piešķirtās dotācijas finansējuma apmēra noteikšanai viena izglītojamā ēdināšanai, kāds tiek novirzīts pārtikas produktu iegādei, lai nodrošinātu bērniem izglītības iestādēs kvalitatīvu un uzturvielām bagātu ēdināšanu.

Izglītības un zinātnes ministrija aicināja iepriekš minētās institūcijas deleģēt pārstāvjus darbam šī jautājuma risināšanai. Izglītības un zinātnes ministrijas organizētajās starpinstitūciju sanāksmēs piedalījās pārstāvji no Veselības ministrijas, Finanšu ministrijas, Labklājības ministrijas, Vides aizsardzības un reģionālās attīstības ministrijas, biedrības “Izglītības iestāžu ēdinātāju asociācija” un Rīgas Domes. No ministrijām, pašvaldībām, Centrālās Statistikas pārvaldes tika saņemti informatīvie materiāli un priekšlikumi situācijas uzlabošanai, kas tika izskatīti minētajās starpinstitūciju sanāksmēs.

**I. Situācijas raksturojums**

2008.gada 28.jūlijā tika pieņemti Ministru kabineta noteikumi Nr.605 “Kārtība, kādā aprēķina, piešķir un izlieto valsts budžeta līdzekļus pamatizglītības iestādes skolēnu ēdināšanai”. Šie noteikumi stājās spēkā ar 2008.gada 5.augustu, bet zaudēja spēku ar 2011.gada 1.janvāri. Šobrīd spēkā ir Ministru kabineta 2010.gada 28.decembra noteikumi Nr.1206 “Kārtība, kādā aprēķina, piešķir un izlieto valsts budžetā paredzētos līdzekļus pašvaldībām pamatizglītības iestādes skolēnu ēdināšanai”.

Kopš 2008.gada 1.septembra līdz 2014.gada 31.augustam valsts budžeta līdzekļi vienam izglītojamam dienā bija 1,14 *euro*, bet sākot no 2014.gada 1.septembra valsts budžeta līdzekļi vienam izglītojamam dienā ir 1,42 *euro*. Šāda summa pašvaldībām tiek aprēķināta un pārskaitīta par katru mācību dienu. Mācību dienas tiek noteiktas saskaņā ar Ministru kabineta noteikumiem, kuri reglamentē mācību gada un mācību semestra sākuma un beigu laiku.

Saskaņā ar spēkā esošiem Ministru kabineta noteikumiem:

* no 2008.gada 1 septembra līdz 2012.gada 31.decembrim, finansējums tika piešķirts 1.klases izglītojamiem;
* no 2013.gada 1.janvāra līdz 2014.gada 31.augustam finansējums tika piešķirts 1. un 2.klases izglītojamiem;
* no 2014.gada 1.septembra līdz 2015.gada 31.augustam finansējums tika piešķirts no 1. līdz 3.klases izglītojamiem;
* kopš 2015.gada 1.septembra finansējums tika piešķirts no 1. līdz 4.klases izglītojamiem.

Kopš 2008.gada finansējums šim mērķim ir būtiski pieaudzis. Valsts budžeta apakšprogrammai 01.07.00 „Dotācija brīvpusdienu nodrošināšanai 1., 2. un 3.klases izglītojamiem” piešķirtais finansējums par periodu no 2012.gada līdz 2016.gadam atspoguļots tabulā nr.1 un grafikā nr.1

Tabula.Nr.1

|  |  |  |  |  |  |
| --- | --- | --- | --- | --- | --- |
| **Gads** | **2012.gads** | **2013.gads** | **2014.gads** | **2015.gads** | **2016.gads** |
| Valsts budžeta finansējums *euro* | 3 975 511 | 8 125 971 | 11 679 100 | 17 203 517 | 20 541 554 |

Grafiks Nr.1.

Grafikā Nr.2 redzama Izglītojamo skaita dinamika no 2011.gada līdz 2015. gadam, kuriem tiek piešķirts valsts budžeta finansējums skolēnu ēdināšanai. Kopš 2015.gada 1.septembra valsts nodrošina brīvpusdienas jau 80 761 izglītojamiem, kas mācās 1-4.klasē.

Grafiks Nr.2.

Izglītības un zinātnes ministrijas organizēto starpinstitūciju sanāksmju dalībnieki vienojās, ka Izglītības un zinātnes ministrija lūdz pašvaldībām iesniegt informāciju par valsts budžeta līdzekļu izlietojumu izglītojamo ēdināšanai pamatizglītības iestādēs no 1.-3. klasei uz 2015.gada 31.maiju.

Informācija tika saņemta par 9 republikas pilsētām un 91 no 110 novadiem, kas ir 84 % no visām pilsētu un novadu domēm.

Informācija tika saņemta par 570 pašvaldību izglītības iestādēm un to filiālēm un privātajām izglītības iestādēm.

267 pašvaldību izglītības iestādes un to filiālēs un 17 juridisko personu dibinātās izglītības iestādes ir iesniegušas ziņas, ka ar valsts noteikto finansējuma apjomu izglītojamo ēdināšanai, 1,42 *euro* vienam izglītojamam dienā, nav pietiekoši, lai nosegtu visus ēdināšanas pakalpojuma izdevumus. Līdz ar to pašvaldība vai privātā izglītības iestāde sedz atlikušo izdevumu daļu. Savukārt konkrētus datus par papildu piemaksu apjomu uz vienu izglītojamo dienā, ko veic pašvaldība vai privātā izglītības iestāde, iesniedza 59% no izglītības iestādēm, kuras ir norādījušas, ka pašvaldība vai privātā izglītības iestāde sedz atlikušo ēdināšanas pakalpojuma izdevuma daļu. (sk.grafiku.Nr.3.)

Grafiks Nr.3.

No apkopotajiem datiem redzams, ka vidējais rādītājs, par kādu pašvaldības vai privātās izglītības iestādes veic piemaksas ēdināšanas pakalpojuma nodrošināšanai, ir 0,61 *euro* dienā par vienu izglītojamo, bet skaitliski vislielākā piemaksu grupa ir robežās no 0,21 *euro* līdz 0,30 *euro* par vienu izglītojamo dienā, t.i., 30 izglītības iestādes, jeb 18 % no kopējā izglītības iestāžu apjoma, par kurām iesniegti dati par pašvaldību veikto papildus maksājuma apjomu.

No iesniegtajiem izglītības iestāžu un to filiāļu datiem ir izdarāms secinājums, ka vidēji no visiem viena izglītojamā ēdināšanas izdevumiem, pārtikas produktu iegādei tiek izlietoti 54 %, atalgojumam 28 %, komunālajiem pakalpojumiem 9 %, materiāltehniskajam nodrošinājumam 4%, bet pārējiem izdevumiem 5% (sk. grafiku. Nr.4).

Grafiks Nr.4.

Apkopojot datus, var redzēt, ka kategorijā “Pārējās izmaksas” ietilpst ļoti dažādu izdevumu grupas – nodokļi, sakaru pakalpojumi, darbinieku apmācība, apsardzes pakalpojumi, transporta pakalpojumi, telpu sanitārtehniskā nodrošināšana, administratīvie izdevumi, iekārtu nolietojums u.c.

Biedrība “Izglītības iestāžu ēdinātāju asociācija” informēja, ka 2015.gada septembra un oktobra mēnešos, atbilstoši Zaļā iepirkuma prasībām, pārtikas produktu izmaksas vidēji sastāda 0,91 *euro* centi uz vienu izglītojamo no 1-4.klasei. No 2016.gada 1.janvāra stāsies spēkā grozījumi Ministru kabineta 2012.gada 13.marta noteikumos Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”, un produktu pašizmaksa vēl pieaugs. No 2016.gada 1.janvāra pārtikas produktu izmaksas sasniegs 0,95 *euro* uz vienu izglītojamo. Biedrība uzskata, ka summai par vienu izglītojamā ēdināšanu jābūt 1,89 *euro*.

Rīgā publiskos skolu ēdināšanas pakalpojumu iepirkumos vidējā ēdinātāju piedāvātā cena ir 1,36 *euro*. Rīgas Domes pārstāve informēja, ka neredz pamata maksas celšanai un neredz pamatojuma noteikt 70% pārtikai, jo:

1) tas ir ēdināšanas pakalpojums, kura izpildei ir nepieciešami izdevumi, kas saistīti ne tikai ar produktu izmaksām, bet arī ar izmaksu pozīcijām, kas saistītas ar ēdiena gatavošanu, piemēram, atalgojums, nodokļu nomaksa, telpu un inventāra noma, uzturēšana un citi administratīvie izdevumi, t.sk., civiltiesiskās atbildības apdrošināšana, kas tiek prasīta Rīgas iepirkumu ietvaros;

2) šādas normas noteikšana rada jautājumu – no kādiem līdzekļiem ēdinātājs segs ar ēdiena gatavošanu saistītās izmaksas. Rīgas pilsētas pašvaldības 2016.gada budžetā šādi līdzekļi nav plānoti;

3) šādas normas izpildes kontrole nav iespējama, jo to, cik ēdinātājs tērē produktu iegādei, nav iespējams kontrolēt, tādēļ, ka šīs izmaksas ir atšķirīgas un mainīgas, kā arī tādēļ, ka informācija par izdevumiem un to aprēķins ir katra pakalpojuma sniedzēja nevis pasūtītāja rīcībā;

4) jaunas normas noteikšana nerisina jau esošo normu neizpildes problēmu.

Ministriju pārstāvji uzskata, ka objektīvākais rādītājs un pamatojums summas celšanai par vienu izglītojamo dienā ir inflācijas rādītājs. 2015.gada 25.novembra sanāksmē tika nolemts lūgt Centrālajai statistikas pārvaldei sniegt informāciju par inflācijas rādītājiem par atsevišķiem posteņiem, kas attiecas uz ēdināšanas pakalpojumiem. Pamatojoties uz tiem, tiks aprēķināta objektīvi nepieciešamā summa vienam izglītojamajam dienā. No Centrālā statistikas pārvaldes tika saņemta turpmāk minētā informācija.

Informācija par patēriņa cenu pārmaiņām 2015.gada septembrī, salīdzinot ar 2008. gada septembri (no 01.10.2008. līdz 30.09.2015.) šādām patēriņa grupām:

Tabula.Nr.2.

|  |  |
| --- | --- |
| **Patēriņa grupa** | **Patēriņa cenu pārmaiņas, %** |
| Pārtika un bezalkoholiskie dzērieni | 7,5 |
| Mājoklis, ūdens, elektroenerģija, gāze un cits kurināmais | 23,0 |
| Ēdināšanas pakalpojumi | 5,0 |

Pamatojoties uz Centrālās statistikas pārvaldes sniegto informāciju un uz pašvaldību sniegto informāciju, kuru dati ir izklāstīti iepriekš, Izglītības un zinātnes ministrija ir veikusi sekojošus aprēķinus:

|  |  |  |  |  |  |
| --- | --- | --- | --- | --- | --- |
| **Izdevumu proporcija** | **Vidējais izdevumu % sadalījums atbilstoši pašv. un priv. izgl. iestāžu iesniegtajiem datiem, %** | **Vidējais izdevumu % sadalījums atbilstoši pašv. un priv. izgl. iestāžu. iesniegtajiem datiem, % sadalījums izteikts EUR** | **Centrālās statistikas sniegtā informācija par inflācijas rādītājiem no 01.10.2008. līdz 30.09.2015.** | **Pieaugums atbilstoši inflācijas rādītājam** | **KOPĀ** |
| Pārtikas produktu % daļa no kopējām viena skolēna ēdināšanas izmaksām dienā | 54% | 0,61 | 7,5% | 0,05 | **0,66** |
| Atalgojuma % daļa no kopējām viena skolēna ēdināšanas izmaksām dienā | 28% | 0,32 | 5% | 0,02 | **0,34** |
| Komunālo pakalpojumu % daļa no kopējām viena skolēna ēdināšanas izmaksām dienā | 9% | 0,10 | 23% | 0,02 | **0,12** |
| Materiāltehniskā nodrošinājuma % daļa no kopējām viena skolēna ēdināšanas izmaksām dienā | 4% | 0,05 |  |  | **0,05** |
| Pārējo izmaksu % daļa no kopējām viena skolēna ēdināšanas izmaksām dienā | 5% | 0,06 |  |  | **0,06** |
| Pieauguma starpība, kas nav izteikta ar citiem rādītājiem uz 01.09.2014. |  |  |  |  | **0,19** |
|  |  | **1,14** |  |  | **1,42** |

Veiktie aprēķini norāda, ka viena izglītojamā dienā likmes pieaugums 2014.gada 1.septembrī no 1,14 *euro* uz 1,42 *euro* ir sedzis inflācijas pieaugumu.

**II. Secinājumi un priekšlikumi.**

**Secinājumi:**

1. Kopš 2015.gada 1.septembra no 1. līdz 4.klases 80 761 izglītojamiem valsts nodrošina ēdināšanu. Valsts budžeta līdzekļi vienam izglītojamajam dienā ir 1,42 euro.

2. Saskaņā ar apkopoto informāciju pārtikas produktiem vidēji tiek tērēti tikai 54% no kopējiem ēdināšanas izdevumiem.

3. Saskaņā ar pašvaldību un privāto izglītības iestāžu sniegto informāciju 50% gadījumos pašvaldības un privātās izglītības iestādes veic papildu maksājumus, lai nodrošinātu ēdināšanas pakalpojumu.

4. Lai palielinātu pārtikas produktu proporciju un pārtikas produktiem izmantojamo līdzekļu apmēru, ir nepieciešams palielināt kopējo valsts budžeta summu vienam izglītojamajam dienā.

**Priekšlikumi:**

**1. Jautājumu par skolēnu ēdināšanai papildu nepieciešamo finansējumu izskatīt likumprojekta „Par vidēja termiņa budžeta ietvaru 2017., 2018. un 2019.gadam” un likumprojekta „Par valsts budžetu 2017.gadam” sagatavošanas un izskatīšanas procesā. Izglītības un zinātnes ministrijai pēc skolēnu ēdināšanai papildus nepieciešamā finansējuma piešķiršanas virzīt grozījumus Ministru kabineta 2010.gada 28.decembra noteikumos Nr.1206 “Kārtība, kādā aprēķina, piešķir un izlieto valsts budžetā paredzētos līdzekļus pašvaldībām pamatizglītības iestādes skolēnu ēdināšanai”, nosakot, ka valsts budžeta līdzekļi vienam izglītojamam dienā ir 1.89 *euro un* pārtikas produktu iegādei tiek novirzīts ne mazāk kā 70% no valsts piešķirtā finansējuma ēdināšanas izdevumiem.**

Šim priekšlikumam nepieciešami papildus līdzekļi budžetā jau esošajam bērnu skaitam. Ja ēdināšanai piešķirt 1,89 *euro* dienā, tad budžetā 1.-4.klašu izglītojamiem gadā būtu nepieciešami papildu (0,47*euro* x 170 dienas x 21743 izglītojamie 1.klasē= 1 737 266 *euro*; 0,47*euro* x 175 dienas x 59018 izglītojamie 2.-4.klasē = 4 854 231 *euro*) 6 591 497 *euro*.

**2. Neizdarīt grozījumus Ministru kabineta 2010.gada 28.decembra noteikumos Nr.1206 “Kārtība, kādā aprēķina, piešķir un izlieto valsts budžetā paredzētos līdzekļus pašvaldībām pamatizglītības iestādes skolēnu ēdināšanai”.**

Šis priekšlikums neatrisina jautājumu par pārtikas produktu kvalitātes uzlabošanos un ēdināšanas kvalitātes uzlabošanos, jo šobrīd iestādēs izglītojamo ēdināšanas pārtikas produktiem tērē 54% jeb 0,77 *euro* vienam izglītojamajam.

**3. Noteikt apmēru, kāds tiek novirzīts pārtikas produktu iegādei, lai nodrošinātu, ka pie pašreizējā valsts finansējuma, kas ir 1.42 *euro* par vienu izglītojamo dienā, lielākā daļa vai vismaz 70% no valsts piešķirtā finansējuma viena izglītojamā ēdināšanai tiek novirzīti pārtikas produktu iegādei.**

Lai nodrošinātu bērniem pēc iespējas veselīgāku, dabīgāku un uzturvielām bagātāku uzturu, kas vienlaikus atbilst visām Ministru kabineta 2012.gada 13.marta noteikumu Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” noteiktajām kvalitātes prasībām, kas laika gaitā arī tika paaugstinātas, ir jānosaka valsts piešķirtā finansējuma apmērs viena izglītojamā ēdināšanai, kāds tiek novirzīts pārtikas produktu iegādei. Ieviešot jaunu regulējumu pie pašreiz spēkā esošā valsts finansējuma, kas ir 1,42 *euro* dienā par vienu izglītojamo, pastāv risks, ka ēdināšanas pakalpojumu sniedzēji nespēj nodrošināt ēdināšanas pakalpojumu sniegšanu, jo nepietiek līdzekļu pārējām izmaksām.

Līdz ar to Izglītības un zinātnes ministrija virza izskatīšanai pirmo priekšlikumu.

Izglītības un zinātnes ministre Mārīte Seile

Vizē:

Valsts sekretāre Līga Lejiņa

Ieva Pētersone,

67047829

ieva.petersone@izm.gov.lv

Aigars Cirmans

67047797

Aigars.cirmans@izm.gov.lv